Veðrið hefur leikið við hvern sinn fingur á Egilsstöðum . Mbl.is / Steinunn Ásmundsdóttir Veðrið leikur sannarlega við íbúa Austfjarða þessa dagana og er nú 23 stiga hiti á Egilsstöðum og sjálfvirk veðurstöð á flugvellinum mældi 26,3 stiga hita . Mikill mannfjöldi hefur sótt sundlaugarnar . Spáð er áframhaldandi blíðu út vikuna . „ Hér við sundlaugina liggur hver kroppurinn við hliðina á öðrum , það minnir á sellátur að líta hér yfir , “ segir Hafsteinn Ólason , hjá Íþróttamiðstöð Egilsstaða . Hann sagði löggiltan hitamæli sýna 23,6 stig og að golan sem væri aðeins farin að gera vart við sig væri hreinlega blessun . „ Eins og venjulega þegar veðrið er svona hefur sundlaugin verið vinsæl , það er búið að vera um þúsund manns í sundi á dag í þrjá daga núna , " segir hann . „ Loksins er sumarið almennilega komið . “ Bongóblíða hefur verið á Egilsstöðum í nokkra daga og iðar allur bærinn af lífi . Hafsteinn segir að síðustu helgi hafi fólk getað sótt djasshátíð , farið á dansiball og horft á torfærukeppni svo fátt eitt væri nefnt . Lambasteik væri að finna á öðru hvoru grilli og ilmurinn svifi yfir öllu . Hafsteinn sagði að Atlavíkin væri sneysafull af fólki og sjálfur væri hann þar með fellihýsi þessa dagana . „ Hitinn var ennþá 15 stig þar klukkan eitt í nótt , “ segir hann . Lífið væri ósköp ljúft á Egilsstöðum um þessar mundir .